




Parlamentul  României

Camera  Deputaţilor

COMSIA JURIDICĂ,                                    COMISIA PENTRU INDUSTRII

DE DISCIPLINĂ ŞI IMUNITĂŢI                                 ŞI SERVICII



    Bucureşti, 08.10.2012
                                                                                         PLx 590/2011
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul comun asupra proiectului de Lege pentru completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmis, pentru dezbatere şi avizare în fond, Comisiei pentru industrii şi servicii şi Comisiei juridice, de disciplină şi imunităţi, cu nr.P.L.x 590 din 7 noiembrie 2011.

În raport cu  obiectul şi conţinutul reglementării, iniţiativa legislativă face parte din categoria legilor ordinare.
             VICEPREŞEDINTE,
               PREŞEDINTE
                Ciprian NICA                                                         Iulian IANCU

    Bucureşti, 08.10.2012

                                                                                         PLx 590/2011
RAPORT  COMUN
asupra proiectului de Lege pentru completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru industriii şi servicii au fost sesizate spre dezbatere, în fond, cu proiectul de Lege pentru completarea  Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmis cu adresa nr. PL.x.590 din 7 noiembrie 2011, înregistrată sub nr. 31/1023/2011, respectiv 23/360/2011 şi care provine dintr-o iniţiativă legislativă a unui grup de deputaţi aparţinând Grupurilor parlamentare PD-L, PSD, PNL şi Minorităţilor Naţionale. 

Senatul, în calitate de primă Cameră sesizată, a adoptat iniţiativa legislativă în şedinţa din 31 octombrie 2011, în condiţiile art.75 alin.(2) teza a III-a din Constituţia României, republicată.

Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este cameră decizională. 


Consiliul Legislativ a avizat favorabil, cu observaţii şi propuneri, iniţiativa legislativă, conform avizului înregistrat sub nr. 485 din data de 28 aprilie 2011.

Guvernul, prin punctul de vedere transmis cu adresa nr.1218 din 20 mai 2011, nu susţine adoptarea iniţiativei legislative.

Comisia pentru administraţie publică, amenajarea teritoriului şi echilibru ecologic, Comisia pentru apărare, ordine publică şi siguranţă naţională şi Comisia pentru buget, finanţe şi bănci au avizat negativ iniţiativa legislativă.

Propunerea legislativă supusă dezbaterii are, în realitate, ca obiect de reglementare introducerea unui nou articol  în Ordonanţa de urgenţă nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, vizând obligaţia autorităţilor contractante din domeniul apărării, ordinii publice şi siguranţei naţionale de a solicita aprobarea prealabilă a Parlamentului în cazul în care valoarea estimată a contractului de achiziţie publică este mai mare decât echivalentul în lei a sumei de 25 milioan euro.

Examinarea propunerii legislative a avut loc în şedinţe separate ale celor două comisii sesizate în fond, la data de 02 octombrie 2012 de către Comisia juridică, de disciplină şi imunităţi şi la data de 25 septembrie 2012 de către Comisia pentru industrii şi servicii. 

 Din numărul total de 23 de membri ai Comisiei juridice, de disciplină şi imunităţi au participat la şedinţă 18 deputaţi, respectiv 20 deputaţi din totalul de 28 de membri ai Comisiei pentru industrii şi servicii.

În urma examinării iniţiativei legislative şi a opiniilor exprimate, membrii Comisiei juridice, de disciplină şi imunităţi şi ai Comisiei pentru industrii şi servicii au hotărât, în unanimitate, să propună plenului Camerei Deputaţilor respingerea proiectului de Lege pentru completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, întrucât măsurile legislative propuse de către iniţiatori au fost preluate, cu modificări şi completări,  în art. 51 alin. (2) din Legea de aprobare a Ordonanţei de urgenţă a Guvernului nr.114/2011 privind atribuirea anumitor contracte de achiziţii publice în domeniile apărării şi securităţii

În raport de obiectul şi conţinutul reglementării, iniţiativa legislativă face parte din categoria legilor ordinare.
           VICEPREŞEDINTE,                                                   PREŞEDINTE,
                Ciprian NICA
    Iulian IANCU

